বিএনপি নেতা আলাল-নীরবের ৩ বছরের কারাদণ্ড
নাশকতার মামলায় বিএনপির যুগ্ম মহাসচিব মোয়াজ্জেম হোসেন আলাল ও যুবদলের সাবেক সভাপতি সাইফুল আলম নীরবসহ আট জনকে তিন বছরের কারাদণ্ড দিয়েছেন আদালত।
আজ রোববার ঢাকা মেট্রোপলিটন ম্যাজিস্ট্রেট মোহাম্মদ জসিমের আদালত এ রায় ঘোষণা করেন।
কারাদণ্ডপ্রাপ্ত বাকি আসামিরা হলেন—জামায়াতে ইসলামীর ঢাকা মহানগর দক্ষিণের সেক্রেটারি শফিকুল ইসলাম মাসুদ, ছাত্রদলের সাবেক সভাপতি আবদুল কাদের জুয়েল, বিএনপি নেতা শহিদুল ইসলাম, হারুন উর রশিদ, ওবাদুল হক নাসির ও শহিদুল ইসলাম হীরা।
তাদের প্রত্যেককে দণ্ডবিধির ১৪৭ ধারায় এক বছরের সশ্রম কারাদণ্ড এবং পাঁচ হাজার টাকা অর্থদণ্ড দেওয়া হয়েছে। অনাদায়ে আরও এক মাস বিনাশ্রম কারা ভোগ করতে হবে। এছাড়া ৪৩৫ ধারায় দুই বছরের সশ্রম কারাদণ্ড এবং পাঁচ হাজার টাকা অর্থদণ্ড, অনাদায়ে এক মাস বিনাশ্রম কারাদণ্ড দিয়েছেন আদালত।
প্রসঙ্গত, ২০১৩ সালের ১ ডিসেম্বর ধানমন্ডি থানার সাত মসজিদ রোডে আসামিরা একটি যাত্রীবাহী বাসে আগুন দেয়। ওই ঘটনায় সংশ্লিষ্ট থানার উপপরিদর্শক (এসআই) আব্দুল্লাহ আল মামুন ফরাজী বাদী হয়ে মামলাটি দায়ের করেন। পরের বছরের ১৫ ডিসেম্বর পুলিশের গোয়েন্দা শাখার উপপরিদর্শক (এসআই) মো. আবু সাঈদ তদন্ত শেষে আদালতে প্রতিবেদন জমা দেন।
এই মামলায় ১৭ জন সাক্ষীর মধ্যে ছয় জনের সাক্ষ্য রেকর্ড করেন আদালত।

নাশকতার মামলায় বিএনপির যুগ্ম মহাসচিব মোয়াজ্জেম হোসেন আলাল ও যুবদলের সাবেক সভাপতি সাইফুল আলম নীরবসহ আট জনকে তিন বছরের কারাদণ্ড দিয়েছেন আদালত।